Aanklagte teen twee Parys-boere teruggetrekVan links is Boeta van der Westhuizen, Anton Loggenberg, kapt. Henk Prinsloo, Wian van der Westhuizen en Fanie Oosthuizen Vrydag in die Parys-landdroshof. Foto: Nico Strydom Die staatsaanklaer het die hof versoek om die aanklagte teen Johan Cilliers sr. en sy seun, Johan Cilliers jr., terug te trek, aangesien daar nie genoeg bewyse is dat hulle by die moorde betrokke was nie. Boeta van der Westhuizen, nog een van die beskuldigdes, het daarna eers alleen in die beskuldigdebank verskyn voordat sy medebeskuldigdes, kapt. Henk Prinsloo, Anton Loggenberg, Wian van der Westhuizen en Fanie Oosthuizen, by hom aangesluit het. Die saak is voor landdros Ronnie Mnguni aangehoor nadat die vorige landdros, Leshni Pillay, vroeër aan die saak onttrek het. Die staat het die hof versoek om die saak uit te stel aangesien die ondersoek steeds nie afgehandel is nie. Volgens die staatsaanklaer wag die ondersoekspan nog op Van der Westhuizen se selfoonrekords en is ook na nog ŉ verdagte op soek. Die verdediging en staat het ooreengekom dat al die beskuldigdes se borgtog verleng sal word tot hul volgende hofverskyning op 27 Mei. Muller van der Westhuizen (19), ŉ familielid van Boeta wat Donderdagmiddag in hegtenis geneem is, het afsonderlik van die ander beskuldigdes verskyn. Samuel Tjixa en Simon Jubeba is dood kort nadat hulle op 6 Januarie deur boere in die gebied op ŉ plaas aangekeer is. Die staat beweer dat die boere Tjixa en Jubeba so erg aangerand het dat hulle later in die hospitaal aan hul beserings beswyk het. Al die beskuldigdes in die saak het die aanklagte teen hulle ontken. Lees alle vorige berigte oor die Parys-boere op Maroela Media.